Møtebok for Trøgstad og Båstad menighetsråd

|  |  |
| --- | --- |
| **Råd** | Trøgstad og Båstad menighetsråd |
| **Møtedato** | Onsdag 21. august 2024  |
| **Møtetid** | Kl 18.00 |
| **Møtested** | Kirkestallen  |

**Til stede:** Berit Movik Lo, Tormod Karlsen, Kjersti Marken, Åshild Moen Arnesen, Tone Torp Andresen, Ellen Løchen Børresen og Inger Lise Kåen Haugen

**Forfall:** Cicilie Klethagen Langstad, Patrick Tveter Hegerstrøm, Anita Berget.

**Sak 28/24 Godkjenning av møtebok og innkalling til møtet**

Vedtak: Møtebok og innkalling godkjennes.

**Sak 29/24 Eierskap og drift av Kirkestua og Kirkestallen**

Indre Østfold Fellesrådet har bedt menighetsrådet om å vurdere overføring av eierskap og drift av Kirkestua i Båstad og Kirkestallen på Skjønhaug, fra Indre Østfold kirkelige Fellesråd til Trøgstad og Båstad menighetsråd. Kirkevergen inviterte til møte om dette i midten av juni i år for å orientere og snakke om eierforhold menighetshus i Trøgstad og Båstad (FR sak 38/24). Leder og nestleder i menighetsrådet pluss to representanter fra fellesrådet var med på møtet.

Blant annet pga. økonomi ønsker Indre Østfold kirkelige fellesråd at ovennevnte eiendommer formelt overføres til Trøgstad menighetsråd. Det skal også sies at de fleste andre menighetshus innen fellesrådet eies av de lokale menighetsrådene. Per i dag er Indre Østfold kirkelige fellesråd eier av Kirkestua, men Trøgstad og Båstad menighetsråd eier Kirkestallen. Begge husene driftes av Indre Østfold kirkelige fellesråd med tilskudd fra de to husene (Vedsalg, høstsalg, adventssalg mm). Det foreligger en avtale mellom fellesrådet og menighetsrådet angående driften av husene.

Menighetsrådet drøftet om dette er noe rådet vil jobbe videre med eller ikke.

**Drøfting:**

Fordeler:

- Menighetsrådet får eierskapet og derved styringsretten over eiendommene framover

- Nærmiljøene kan lettere involveres i bruken og utviklingen av lokalene

- Dette kan være med og styrke det lokale menighetsliv

Ulemper:

- Økonomiske konsekvenser følger med for menighetsrådet.

- Vanskelig å håndtere større uforutsette utgifter

- Flere oppgaver pålagt lokale støttespillere

Det må forhandles fram en driftsavtale mellom menighetsrådet og fellesrådet.

- Det bør avholdes menighetsmøter om saken

- Det må blant annet sees på nye inntektsmuligheter

Fra drøftingen i MR:

Menighetsrådet ønsker å ha alle fakta på bordet, slik at man får oversikt over hva som er fordelene og ulempene å overta, og hva er fordelene og ulempene hvis fellesrådet beholder eierskap. Det finnes en avtale mellom MR og FR som ble inngått i 2023. Den omhandler bruk av husene, og bidrag fra menigheten til drift. Menigheten har bidratt med ca 100.000 kr i året til FR til husene. Det ble spilt inn at det bør avholdes menighetsmøter om saken og at det bør sees på nye inntektsmuligheter hvis eiendommene overdras.

Vedtak:

1. Trøgstad og Båstad menighetsråd ønsker å jobbe videre med muligheten til å overta driften og eierskapet av Kirkestua i Båstad og Kirkestallen i Trøgstad.
2. Det opprettes en utredningsgruppe som får fram tilstrekkelig informasjon og grunnlag for å kunne gjøre et endelig vedtak i menighetsrådet. I denne gruppa sitter MR-leder Berit Movik Lo i tillegg til nestleder Ellen Løchen Børresen og MR-medlem og FR-medlem FR Tormod Karlsen. Disse tar en henvendelse til Kirkestuakomiteen og Kirkestallenkomiteen og spør om de kan stille med én person hver, eller at de finner andre egnede personer. Resten av MR stiller seg til disposisjon for å hjelpe til om det trengs.
3. Foreløpig mandat for utredningsgruppa: Innhente økonomisk oversikt, se på dagens drift, se på husenes tilstand, eierskap hus og tomteareal; samt komme med forslag om hva som må være med i drifts -og leieavtale med fellesrådet.

**Sak 30/24 Innspill til fellesrådets budsjett 2025**

Menighetsrådet er blitt bedt om å spille inn behov for anskaffelser eller utbedringer som trengs å gjøre på for eksempel bygg.

Vedtak:

Menighetsrådet ønsker å spille inn følgende for fellesrådets budsjett 2025:

* Innvendig oppussing av Båstad kapell
* Forbedre gjerdet rundt Trøgstad kirkegård og kirkestallen
* Forbedre inngangspartiet ved Kirkestallen (råte)
* Toalett i Båstad kirke
* Bedre skjerm- og prosjektorløsning i Båstad kirke
* Nye bord i Kirkestallen

**Sak 31/24 Gudstjeneste under Åpen gård**

Menigheten er hvert år med og holder gudstjeneste i forbindelse med «Åpen gård» på Trøgstad museum i juni. Traktorparaden i forkant av gudstjenesten er et av høydepunktene, og gudstjenesten begynner når traktorene er på plass. Gudstjenestene pleier å være ute, og det har for det meste vært godt vær under gudstjenesten. Det er behov for å avklare hvem som har ansvar for hva når det må gjøres endringer for eksempel pga regn.

Gudstjenesteutvalget har hatt saken til drøfting, og foreslår: *Alternative steder for gudstjenesten ved Åpen gård på museet ved regnvær: Hvis det er dåp, er alternativt sted Trøgstad kirke. Hvis det ikke er dåp, er alternativt sted fjøset i Aarmolåven. Det er ønskelig med kun to dåpsfølger slik det er ellers i året. Avgjørelsen om flytting uten dåp tas senest kl. 10.30 samme dag. Avgjørelsen om flytting med dåp bør tas kvelden i forveien. Avgjørelsen tas av forrettende prest. Dersom gudstjenesten blir i kirken, kan for eksempel traktorprosesjonen gå til kirken etter gudstjenesten. Denne avgjørelsen må tas i samarbeid med ansvarlig for prosesjonen/hovedkomiteen for Åpen gård.*

 Vedtak: Menighetsrådet vedtar gudstjenesteutvalgets forslag.

**Sak 32/24 Orienteringer:**

**Nytt fra Fellesrådet:** Det er ansatt en ny menighetspedagog i Askim som begynner i løpet av høsten. Økonomien ser bedre ut for fellesrådet.

**Nytt fra staben v/daglig leder** *(refererte fra fra byggrådgiver Jan Olav Løken):* **Trøgstad kirke**; Skal sees over utvendig og flekkes noen felter som har avflassinger.

**Båstad kirke**; I sommer har det vært utført arbeider med kartlegging av antall malingsstrøk samt fargevalg utvendig på kirken. Dette er nå avsluttet. Det er startet arbeider på alle vegger møt øst og nord. De skal vaskes og all maling skal fjernes før ny maling påføres. Dette er et arbeide som vil pågå i hele høst så lenge temperaturen tillater dette. Det skal være et stilas utvendig på gavelvegg korsdelen mot nord (innkjøringsveien). Denne vil bli dekket til for å muliggjøre arbeider utover høsten/tidligvinteren. Vinduene i denne delen av kirken skal rehabiliteres. Arbeidene startet opp uke 32 og pågå utover høsten.

Babysang og småtrall går i gang nå i slutten av august. Anita Bergstrøm er fortsatt på fulltid i Marker, og vi håper på at hun er tilbake hos oss ved årsskiftet. Alt har gått greit i sommer, og staben er i gang med høstens arbeid.

**Nytt fra soknepresten:** Det jobbes med å spare penger både i prestelinja og i fellesrådslinja. Presteressursene skal fordeles mer over hele prostiet. Prestene skal ta andre kirkelige seremonier i Indre Østfold ved behov. Det kan bli aktuelt at det blir to gudstjenester til ulik tid på søndagene slik at én prest kan ha to gudstjenester. Det planlegges samarbeidsgudstjenester i Indre Østfold, slik som samefolkets dag-gudstjeneste, pilegrimsvandring, 1. mai, 8. mars, påskenatt, 2. pinsedag, regnbuemesse og nyttårsaftenmesse, som skal deles prestene imellom. Det skal også ses på om gudstjenester kan flyttes til lokaler som er enklere å varme opp enn de gamle kirkene i vintermånedene. Om det ikke er dåp, kan noen av gudstjenestene i den kalde årstiden tas i menighetshusene. Det er også foreslått at noen av gudstjenestene kan tas ute, uten værforbehold.

**Nytt fra utvalgene: Gudstjenesteutvalget v/Ellen:** Veldig flott gudstjeneste på Trøgstad torg med omkring 100 mennesker søndag 18. august. Det er nå laget forslag til gudstjenesteplan som skal vedtas i MR. Det blir noen justeringer i høst. Jobber først og fremst med gudstjenestene for våren 2025, som skal leveres til kontoret innen 15. oktober. Gudstjenesteutvalget har tidligere laget forslag til offerformål, nå blir det sånn at MR vedtar offerformål, og gudstjenesteutvalget som fordeler utover til gudstjenestene. Gudstjenesteutvalget kunne ønske seg å være enda tettere knyttet opp mot menighetsrådet. Gudstjenesteutvalget kunne godt tenke seg et medlem til fra menighetsrådet. Tone Torp Andresen melder seg til gudstjenesteutvalget.

**50 års-konfirmanter:** Budsjettet er ferdig, dekker kringle, kaffe, lys osv. Gjenstår å sy sammen programmet. Invitasjoner sendes ut i løpet av kort tid.

**Tekst minnetavla ved Trøgstad kirke:** Ifølge kirkevergen er stein levert til steinhugger, og de holder på å få på diktet. Det skal settes på plass lys og noe å sette blomster i. Det jobbes med dette nå.

**Jubileumsdager for Kirkestallen 50 år 21.-25. november:** En komité jobber med dette. Jubileumsdagene begynner med en sang- og musikkveld på torsdagen. Lørdag skal det være høstsalg og jubileumsfest med mye program. Tema for dagene er «tradisjon og visjon». På søndag blir det jubileumsgudstjeneste med middag etterpå. Prost Kjartan Bergslid blir med både lørdag og søndag.

**Kirkestua – status opprydding etter flommen i august 2024 fra Tormod Karlsen:** Dugnad tidlig på forsommeren, og fikk ryddet opp mye. Utestab har støpt forstøpningsmur som skal forhindre vann å komme ned i framtiden. Det er satt inn nye vinduer og dør i kjelleren. Fyring og varmtvann er oppe og går. Det gjenstår noe utvendig utbedring ved inngangspartiet. Det gjenstår også å gjøre rent i kjelleren, er igjen en del leire og sand der nede.

**33/24 Eventuelt**

 **Datoer å legge merke til:**

25. september kommer Anne Kristin Aasmundtveit med forestilling om Johannes Åpenbaring til Filadelfia, i samarbeid med frikirken.

 17. oktober: Mulig misjonssamling.

 Syklubben og strikkeklubben starter også opp i høst (strikkeklubben 4. september).

 Sorg og omsorg skal ha kransekurs 23. oktober i Kirkestallen.

**Frivilligfest 9. oktober:** Anne Kari Moslått, gartner på Kjærnsrød gartneri, har et inspirasjonsforedrag som tar utgangspunkt i det å være gartner og det å få ting – og mennesker - til å blomstre og dele troen. Må jobbes mer med program og bestilles mat.

Berit Movik Lo Åshild Moen Arnesen

Leder i menighetsrådet Referent, daglig leder i Trøgstad og Båstad menighet